Glo my, daar is niks beter om jou dankbaar te maak vir jou eie lewetjie en die mense daarin as om in so ‘n groot kompleks te bly nie. En party dae is jy selfs dankbaar om in die kompleks te bly!
Hier bly ‘n omie met net een arm. Hy is dierbaar, bestuur self sy motor en versorg sy tuin baie mooi. Moet netnie vir hom waai as hy tuin natmaak, en sy vrou staan langs hom nie…
Maar ek het nou lanklaas iets gesien soos wat ek verlede Vrydag gesien het. Dit het my so gegooi, eintlik was ek gefassineerd, en kon nie wegkyk nie! ‘n Aantreklike jong man, wat ek nognie voorheen gesien het nie stap verby terwyl ek my kosblik agter die sitplek probeer uitkry, met sy voël… vir almal om te sien!!!
Mense het gekyk, en gegiggel, en weer gekyk. Ek meen, vrek man, dis darem baie koud, veral in die aande! In die blok oorkant keer ‘n vrou woes om haar kind terug te hou, die wil met alle geweld agter die man aangaan, amper soos die rottevanger in daai storie!
Nou miskien was dit die skok of die koue, of miskien het ek netnie mooi gekyk nie, maar ek weet eerlikwaar nie of dit ‘n budgie of ‘n kanarie was wat die knaap op sy skouer gehad het nie. Net dat hy geel was.